b'\n_START_ARTICLE_\nMarezige\n_START_SECTION_\nEtimologija\n_START_PARAGRAPH_\nO izvoru imena naselja obstojajo razli\xc4\x8dne teorije, ki pa vse izhajajo iz latinskih osnov: Marraensicu v pomenu kamnita ali pe\xc5\xa1\xc4\x8dena tla, Marensicus ali Mare secumiz v pomenu suho morje (maresecum - mareze(i)gum - marezige), lahko pa je poimenovanje nastalo po osebnem imenu Marius. V preteklosti se je kraj imenoval tudi Marengo in Marriego, italijansko pa Maresego.\n_START_SECTION_\nZaselki\n_START_PARAGRAPH_\nZaselelek Marezig je Montinjan, ostali zaselki pa so poimenovani po priimkih nekdanjih prebivalcev. Z obnovljenimi in novimi gradnjami se priklju\xc4\x8dujejo Marezigam in se povezujejo v ve\xc4\x8dje naselje.\n_START_SECTION_\nAvstrijsko obdobje\n_START_PARAGRAPH_\nOb\xc4\x8dina Marezige je bila ustanovljena 24. avgusta 1898 in je tedaj spadala pod Avstrijsko primorje, de\xc5\xbeelo Istro. Obsegala je tri katastrske ob\xc4\x8dine: Marezige, Tru\xc5\xa1ke in Bor\xc5\xa1t.  V naselju je bilo razvito razgibano kulturno in politi\xc4\x8dno \xc5\xbeivljenje s \xc4\x8ditalnico, ki je delovala tudi kot knji\xc5\xbenica. Prirejali so veselice in dru\xc5\xbeabne ve\xc4\x8dere z bogatim kulturnim programom. Delovala sta tudi pevski zbor in lovsko dru\xc5\xa1tvo. Za\xc4\x8detke organiziranega kulturnega delovanja Marezig sta nato nadaljevali dru\xc5\xa1tvo Neodvisnost in godba na pihala, ki deluje \xc5\xa1e danes. Gospodarski razvoj Marezig je bil podkrepljen tudi z ustanovitvijo hranilnice in posojilnice. V Marezigah je bila ustanovljena enorazredna ljudska \xc5\xa1ola, zaradi nara\xc5\xa1\xc4\x8danja \xc5\xa1tevila u\xc4\x8dencev pa so kmalu za\xc4\x8deli z gradnjo nove \xc5\xa1ole. Ves ta razvoj je pretrgal za\xc4\x8detek prve svetovne vojne leta 1914, s katero je prenehalo tudi delovanje dru\xc5\xa1tev.\n_START_SECTION_\nPo prvi svetovni vojni\n_START_PARAGRAPH_\nPo kon\xc4\x8dani prvi svetovni vojni, ko je razpadla Avstro-ogrska monarhija, je Istro priklju\xc4\x8dila Kraljevina Italija. Slovencem nova oblast ni bila naklonjena, preganjali so vidne narodne osebnosti in intelektualce, prepovedali zborovanja, zaprli slovenske \xc5\xa1ole in prepovedali delovanje dru\xc5\xa1tev. Takrat so se doma\xc4\x8dini narodnostno opredelili, Marezige so postale trdnjava slovenstva.\n_START_SECTION_\nMare\xc5\xbeganski upor\n_START_PARAGRAPH_\nPrebivalci Marezig, ki so do prve svetovne vojne do\xc5\xbeivljale skokoviti razvoj, niso mogli ve\xc4\x8d prena\xc5\xa1ati izzivanj in poni\xc5\xbeevanj mladih fa\xc5\xa1istov. Na dan volitev je skupina fa\xc5\xa1istov iz Kopra ponovno pri\xc5\xa1la izzivat in \xc5\xbealit doma\xc4\x8dine. Zgodil pa se je nepri\xc4\x8dakovan dogodek. Mare\xc5\xbegani so se jim 15. maja 1921 odlo\xc4\x8dno uprli (t.i. Mare\xc5\xbeganski upor), ki je zahteval tri mrtve in ve\xc4\x8d ranjenih. Na sodnem procesu leta 1923 so Italijani mnoge doma\xc4\x8dine obsodili na dolgoletne zaporne kazni. Ker so fa\xc5\xa1isti v Italiji uradno pri\xc5\xa1li na oblast leta 1922, se tako Mare\xc5\xbeganski upor kot stavka rudarjev v Labinu uvr\xc5\xa1\xc4\x8data med prve oblike upora proti fa\xc5\xa1izmu. V spomin na ta pomemben dogodek Mestna ob\xc4\x8dina Koper praznuje svoj ob\xc4\x8dinski praznik. V Marezigah so osnovno \xc5\xa1olo poimenovali po Ivanu Babi\xc4\x8du-Jagru, ki je bil voditelj upora.\n_START_SECTION_\nDruga svetovna vojna\n_START_PARAGRAPH_\nSlovenska Istra in s tem tudi Marezige, je v drugo svetovno vojno vstopila kot del italijanske dr\xc5\xbeave. V vojsko so bili poklicani vsi mo\xc5\xbeje in fantje. Polo\xc5\xbeaj Primorske se je spremenil leta 1941, ko je bila ustanovljena Osvobodilna fronta, ki se je povezala z odporni\xc5\xa1kim gibanjem proti fa\xc5\xa1izmu na Primorskem. _NEWLINE_Najve\xc4\x8dja prelomnica v zgodovini slovenske Istre je bila kapitulacija Italije. Prebivalci slovenske Istre so se pridru\xc5\xbeili vstaji, ki je zajela Primorsko, in tako je nastala prva slovenska istrska brigada. Leta 1943 so v Marezigah ustanovili partizansko \xc5\xa1olo, kjer so po dvajsetih letih spet pou\xc4\x8devali v sloven\xc5\xa1\xc4\x8dini. V oktobrski ofenzivi leta 1943 so Nemci poskusili uni\xc4\x8diti odporni\xc5\xa1ko gibanje. Doma\xc4\x8dini se niso mogli kosati z nem\xc5\xa1ko vojsko. Sledili so po\xc5\xbeigi hi\xc5\xa1, vasi, usmrtitev talcev. _NEWLINE_Po kapitulaciji Nem\xc4\x8dije maja 1945 je pri\xc5\xa1lo do osvoboditve. Vojna je pustila za seboj veliko razdejanje, zato so v Marezigah ustanovili obnovitveno zadrugo. Obnova je potekala z udarni\xc5\xa1kim delom. Leta 1949 je bila obnovljena osnovna \xc5\xa1ola. Po vojni se je ponovno okrepila kulturna dejavnost, \xc5\xa1e posebno doma\xc4\x8da godba na pihala.\n_START_SECTION_\nPovojna leta\n_START_PARAGRAPH_\nMarezige so med letoma 1948 in 1949 dobile elektriko, kar pa ni ustavilo odseljevanja iz vasi v mesto. Kmetje so opu\xc5\xa1\xc4\x8dali svoje kmetije in odhajali na delo v mesta, predvsem v Koper. Velik preobrat je bil, ko so posodobili cesto in ko je pritekla voda iz Ri\xc5\xbeanskega vodovoda. Od takrat dalje se je \xc5\xbeivljenje v Marezige za\xc4\x8delo vra\xc4\x8dati.\n_START_SECTION_\nMarezige neko\xc4\x8d\n_START_PARAGRAPH_\nV Marezigah in okolici so imele svoje posesti razli\xc4\x8dne koprske plemi\xc5\xa1ke dru\xc5\xbeine, pa tudi \xc5\xa1kofija oz. Cerkev. \xc5\xbde v 9. stoletju se v kraju omenja cerkev sv. Kri\xc5\xbea. Od leta 1550 so Marezige samostojna \xc5\xbeupnija, poprej so spadale pod \xc5\xbeupnijo Tru\xc5\xa1ke. Tako vas kot cerkev se omenjata od 15. stoletja dalje. Raz\xc5\xa1irjena je bila sejemska dejavnost, saj je imelo naselje pravico do dveh letnih sejmov. Na sejmih so kupovali in prodajali sode, \xc4\x8debre in podobne izdelke iz smrekovega lesa, platno, posodo in razne kovinske predmete.\n_START_SECTION_\nMarezige danes\n_START_PARAGRAPH_\nNekdaj kmetijsko razvita vas se je danes v veliki meri \xc5\xbee industrializirala. Doma\xc4\x8dini intenzivno obdelujejo vinograde in so predvsem znani po vinu refo\xc5\xa1ku in malvaziji, ukvarjajo pa se tudi z oljkarstvom, za razliko od nekdaj, ko so se ukvarjali tudi z \xc5\xbeivinorejo in mlekarstvom. _NEWLINE_Danes v Marezigah, skupaj z zaselki vred, \xc5\xbeivi 410 prebivalcev. Od tega je 201 mo\xc5\xa1kih in 209 \xc5\xbeensk, v 124 dru\xc5\xbeinah ter 144 stanovanjskih stavbah.\n_START_SECTION_\nDru\xc5\xa1tva\n_START_PARAGRAPH_\nV Marezigah delujejo razli\xc4\x8dna dru\xc5\xa1tva, kot so \xc5\xa1portno, lovsko in turisti\xc4\x8dno dru\xc5\xa1tvo ter Pihalni orkester Marezige.\n_START_SECTION_\nPihalni orkester Marezige\n_START_PARAGRAPH_\nV letu 2006 je Pihalni orkester praznoval 100. obletnico svojega delovanja. Mare\xc5\xbeganska godba, ki se danes imenuje Pihalni orkester KD Marezige, velja za majhno zgodovino tega kraja._NEWLINE_Med instrumenti je v\xc4\x8dasih obvladoval trombon, danes pa pozavna. Godbo na pihala vodi Boris Babi\xc4\x8d, navdu\xc5\xa1en glasbenik, u\xc4\x8denec koprskega skladatelja, glasbenega pedagoga in nekdanjega ravnatelja Glasbene \xc5\xa1ole v Kopru gospoda Vladimirja Lovca, ki je odgovoren, da se je godba prilagodila dana\xc5\xa1njim \xc4\x8dasom. V Pihalnem orkestru Marezige ob dedkih pihajo celo vnuki, saj je zna\xc4\x8dilno, da je skoraj vsak Mare\xc5\xbegan ali prebivalec sosednje vasi Babi\xc4\x8di tako ali druga\xc4\x8de vklju\xc4\x8den v godbo. _NEWLINE_Godba je prvi\xc4\x8d omenjena 19. julija 1906, ko je igrala na predvolilnem shodu v Marezigah. Prvi u\xc4\x8ditelj je bil Karel Mahni\xc4\x8d, ki je vodil tudi pevski zbor. Po \xc5\xbee omenjenem dogodku leta 1921 je bilo delovanje pevskega zbora onemogo\xc4\x8deno. Nova oblast je dopustila le delovanje godbe na pihala in cerkvenega pevskega zbora. Zato da je godba smela delovati, je morala vedno igrati na sprejemu kakega pomembnega predstavnika italijanske oblasti, v zameno pa so smeli igrati na zabavah in veselicah. _NEWLINE_Leta 1924 jim je takratna oblast, ker godbeniki niso bili \xc4\x8dlani fa\xc5\xa1isti\xc4\x8dne stranke, prepovedala igrati na pustnem plesu. Po drugi svetovni vojni je godbo vodil Mirko Kocjan\xc4\x8di\xc4\x8d. Leta 1986 so ustanovili godbeno \xc5\xa1olo in s tem se je \xc5\xa1tevilo godbenikov pove\xc4\x8dalo. Boris Babi\xc4\x8d je leta 1991 ustanovil Mladinski pihalni orkester, ki se je novembra 1992 zdru\xc5\xbeil s Pihalnim orkestrom Marezige, in s tem se je odprlo novo poglavje v delovanju orkestra.\n_START_SECTION_\nPraznik refo\xc5\xa1ka\n_START_PARAGRAPH_\nOb obletnicah Mare\xc5\xbeganskega upora 15. maja oz. na vikend po tem datumu se v Marezigah \xc5\xbee od leta 1972 organizira tradicionalni Praznik refo\xc5\xa1ka. V \xc5\xa1tirih desetletjih je ta dogodek prerasel iz razstave refo\xc5\xa1ka, na kateri so vinogradniki iz slovenske Istre pri\xc4\x8deli predstavljati vino refo\xc5\xa1k, ki je bil v ve\xc4\x8djem delu Slovenije takrat le malo poznan, v velik praznik vinogradnikov in vseh ljubiteljev vina, na katerem se promovira kvaliteta vin, vinska kultura, etnolo\xc5\xa1ka in kulturna dedi\xc5\xa1\xc4\x8dina Istre, ki vsako leto privabi ve\xc4\x8d tiso\xc4\x8d obiskovalcev._NEWLINE_Skoraj ves teden potekajo razli\xc4\x8dne prireditve, na ocenjevanju se izbira najbolj\xc5\xa1i refo\xc5\xa1k. Strokovna komisija ocenjuje tudi ustekleni\xc4\x8dena vina, od mu\xc5\xa1kata, sivega pinota in chardonnaja med belimi, do merlota, caberneta in shiraza med rde\xc4\x8dimi sortami. Ta vina ponujajo in predstavljajo vinogradniki sami na vinskem sejmu v okviru praznika. V naselju je velika in prostorna vinska klet, ki odpre svoja vrata za praznik refo\xc5\xa1ka in za martinovo.\n_START_SECTION_\nVinska fontana Marezige\n_START_PARAGRAPH_\nV Marezigah so odprli prvo vinsko fontano za degustacijo vin v Istri. Oku\xc5\xa1ati je mogo\xc4\x8de tako odprta kot tudi vrhunska vina slovenske Istre, tako koprske kleti Vinakoper, vina lokalnih vinarjev iz Marezig, vsakoletni zmagovalni refo\xc5\xa1k praznika refo\xc5\xa1ka, aktualno \xc2\xbb\xc5\xbeupanovo vino\xc2\xab\xc2\xa0ali zmagovalni mu\xc5\xa1kat, izbran na prireditvi \xc2\xbbSladka Istra\xc2\xab. Vinska fontana ponuja tudi enega najlep\xc5\xa1ih razgledov v slovenski Istri._NEWLINE_Uradna spletna stran: Vinska fontana Marezige\n_START_SECTION_\nMareziJazz\n_START_PARAGRAPH_\nOd leta 2004 v poletnem \xc4\x8dasu v vasi poteka jazzovski festival Big Bandov  pod imenom MareziJazz.'